SKRIFTLIG FORESPØRGSEL E-1466/03

af Herman Schmid (GUE/NGL) til Kommissionen

(29. april 2003)

Om: Downsizing

Fra 1993 til 1995 gik op mod to millioner job tabt i USA på grund af downsizing. Nedskæringerne ramte velfungerende virksomheder (Thurow, The Future of Capitalism, London 1996). Downsizing går ud på at formindske antallet af ansatte og opnå større effektivitet. Flere undersøgelser viser dog, at virksomhedens effektivitet ikke øges, men at downsizing nærmere fører til økonomisk ineffektivitet (Pfeffer, Flexibilitet på arbetsmarknaden: Vet företagen verkligen bäst, Stockholm 2000, Rådet för arbetslivsforskning). Derudover øges sundhedsrisikoen for de ansatte, der bliver tilbage efter nedskæringerne. Downsizing har tendens til at føre til stress, eftersom det må antages, at mulighederne for forfremmelse formindskes, når virksomheden går over til en flad organisation, og at arbejdet intensiveres, når færre personer skal udføre det samme arbejde som tidligere (Jackson, Downsizing och magra organisationer i Barklöf (red) Smärtgränsen? En antologi om hälsokonsekvenser i magra organisationer, Stockholm 2000, Rådet för arbetslivsforskning).

Mener Kommissionen, at downsizing er en holdbar strategi for vækst og nye job?

Kan downsizing forenes med den europæiske beskæftigelsesstrategis mål om fuld beskæftigelse, social samhørighed og jobkvalitet?

Hvordan vil Kommissionen alternativt nå målet om fuld beskæftigelse?

Svar afgivet på Kommissionens vegne af Anna Diamantopoulou

(23. juni 2003)

Den europæiske beskæftigelsesstrategi bidrager til Lissabon-dagsordenen om at gøre Europa til den mest konkurencedygtige og dynamiske videnbaserede økonomi i verden, en økonomi, der kan skabe en bæredygtig økonomisk vækst med flere og bedre job og større social samhørighed.

Ifølge EF-traktaten er medlemsstaterne ansvarlige for beskæftigelsespolitikken. De forventes derfor at udforme deres beskæftigelsespolitiske tiltag således, at de følger retningslinjerne for beskæftigelsen og bidrager til at nå EU-målene i overensstemmelse med de nationale forhold og i henhold til de brede anbefalinger i de overordnede retningslinjer for de økonomiske politikker. Sigtet med sidstnævnte er økonomisk stabilitet og bæredygtig vækst, og der tages behørigt hensyn til de seneste forandringer i det økonomiske klima og betydningen heraf for de enkelte medlemsstater.

Skabelse af flere job afhænger i den globale økonomi af et konkurrencedygtigt og dynamisk erhvervsliv med nye økonomiske strukturer og en stærkt tilpasningsdygtig produktivitet i økonomien som helhed. I den henseende skal retningslinjerne for beskæftigelsen hjælpe medlemsstaterne med at udforme gunstige rammebetingelser for jobskabelsen, der er forenelige med bæredygtig økonomisk vækst, hvorimod den enkelte virksomhed må beslutte, hvordan den skal drives og tilpasses en økonomi under forandring. Kommissionen mener ikke, at downsizing i sig selv generelt set er uforenelig med den europæiske beskæftigelsesstrategi. Downsizing og udgiftsbesparelser er ofte nødvendige, for at en virksomhed kan overleve og bevare de resterende arbejdspladsers bæredygtighed. Der slås dog i retningslinjerne for beskæftigelsen til lyd for foranstaltninger og fleksible løsninger, der kan være et alternativ til downsizing eller gøre de negative virkninger af omstruktureringen lettere at modstå for den enkelte ansatte. Desuden bekræfter de referencer, som det ærede medlem nævner, blot, at det er vigtigt, at der i forbindelse med den europæiske beskæftigelsesstrategi lægges større vægt på f.eks. jobkvalitet og virksomhedernes sociale ansvar.

I sit svar på mundtlig forespørgsel H-0281/03 af Herman Schmid under spørgetiden på Parlamentets mødeperiode i maj 2003(1) påviste Kommissionen allerede, hvordan flere af retningslinjerne for beskæftigelsen bidrager til, at erhvervslivet på en dynamisk måde skaber og bevarer arbejdspladser, og til, at nødvendige omstruktureringer foretages på en positiv og beskæftigelsesfremmende måde. Det bør tilføjes, at der i retningslinjerne for beskæftigelsen opfordres til, at arbejdsmarkedets parter deltager i gennemførelsen af retningslinjerne, især med hensyn til styringen af ændringer og tilpasningsevnen.

Kommissionen skal henvise det ærede medlem til sit svar på hans skriftlige forespørgsel E-1459/03(2), hvori der er anført en række fællesskabsinstrumenter og -politikker, der sigter mod at løse problemerne i forbindelse med de sociale og arbejdsmarkedsmæssige virkninger af virksomhedsomstruktureringer.

Derudover skal Kommissionen understrege, at et af hovedformålene med disse instrumenter og initiativer, navnlig den vedvarende høring af arbejdsmarkedets parter om omstrukturering af virksomheder, netop er at fremme en foregribende og langsigtet udvikling af beskæftigelsen i virksomhederne, i stedet for at beslutningerne om arbejdspladser baseres på en kortsigtet analyse af virksomhedernes behov.

(1) Skriftligt svar af 13.6.2003.

(2) EUT C 280 E af 21.11.2003, s. 148.